《英气歌》
明代·郭谏臣

男儿挺生天地间，英雄激烈如邱山。养育成就在磨砺，间关百折胡厚颜。

巾帼之遗不足耻，绿林之辈不足死。会须一忍在万全，方是英雄好男子。

君不见应侯昔为魏相客，青蝇白璧遭谗贼。拉胁折齿佯死馀，使车猥载来秦国。

立谈勇略万乘倾，相权赫赫诸侯惊。仇人亡命终授首，故人聊惜绨袍情。

又不见王孙昔日未遇时，淮阴年少争相欺。俛首俯伏出胯下，一市嗤笑无能为。

谁知事汉擒楚猴，油幢虎帐临淮流。百辱仍将中尉报，一饭岂惜千金酬。

丈夫落落心千古，悻悻小辈何足数。乃知能屈始能伸，古来如此非独我。

作者简介：郭谏臣（1524—1580）字子忠，好方泉，更号鲲溟，南直隶苏州府长洲（今江苏苏州）人。生于明世宗嘉靖三年，卒于神宗万历八年，年五十七岁。嘉靖四十一年（1562）进士。授袁州司李。严世蕃贪得无厌，谏臣持正不阿。历为吏部主事，屡有陈谏，词意正直。累官江西布政司参政，罢归。后起郧阳巡抚，未上卒。谏臣著有《郭鲲溟集》四卷，《四库总目》称其诗婉约闲雅 。